**ระเบียบคณะกรรมการสิทธิมนุษยชนแห่งชาติ**

ว่าด้วยการติดตามผลการดำเนินการด้านสิทธิมนุษยชน (ฉบับที่ ๒)

พ.ศ. ๒๕๖๕

 โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการด้านสิทธิมนุษยชนให้มีความเหมาะสมยิ่งขึ้น

 อาศัยอำนาจตามความในมาตรา ๕ วรรคสอง มาตรา ๒๖ มาตรา ๒๗ มาตรา ๓๖ มาตรา ๓๗ มาตรา ๓๘ มาตรา ๔๐ มาตรา ๔๒ มาตรา ๔๓ มาตรา ๔๔ มาตรา ๔๕ มาตรา ๔๘ วรรคสอง และมาตรา ๔๙ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการติดตาม
ผลการดำเนินการด้านสิทธิมนุษยชน (ฉบับที่ ๒) พ.ศ. ๒๕๖๕”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในข้อ ๒๒ ของระเบียบคณะกรรมการสิทธิมนุษยชนแห่งชาติว่าด้วย
การติดตามผลการดำเนินการด้านสิทธิมนุษยชน พ.ศ. ๒๕๖๔ และให้ใช้ความดังต่อไปนี้แทน

 “ข้อ ๒๒ การติดตามผลการดำเนินการด้านสิทธิมนุษยชนตามข้อ ๕ (๑) (๓) หรือ (๖) ให้คณะกรรมการกำหนดกลไกเพื่อพิจารณาการยุติการติดตาม ทั้งนี้ ตามหลักเกณฑ์และวิธีการที่คณะกรรมการกำหนด

ในกรณีดังต่อไปนี้ ให้พิจารณายุติการติดตามและเสนอคณะกรรมการเพื่อทราบ เว้นแต่คณะกรรมการจะมีมติเป็นอย่างอื่น

 (๑) กรณีที่รัฐสภา คณะรัฐมนตรี หรือหน่วยงานของรัฐหรือเอกชนที่เกี่ยวข้อง ได้ดำเนินการตามมาตรการหรือแนวทาง หรือข้อเสนอแนะของคณะกรรมการตามข้อ ๕ (๑) หรือ (๓) หรือความเห็น
ของกรรมการตามข้อ ๕ (๖) ทั้งหมดหรือบางส่วนที่เป็นสาระสำคัญแล้ว

 (๒) กรณีที่รัฐสภา คณะรัฐมนตรี หรือหน่วยงานของรัฐหรือเอกชนที่เกี่ยวข้อง ไม่อาจดำเนินการตามมาตรการหรือแนวทาง หรือข้อเสนอแนะของคณะกรรมการตามข้อ ๕ (๑) หรือ (๓) หรือความเห็นของกรรมการตามข้อ ๕ (๖) ได้โดยมีเหตุผลอันสมควร

 (๓) กรณีที่คู่กรณีได้มีการฟ้องร้องเป็นคดีอยู่ในศาลหรือเรื่องที่ศาลมีคำพิพากษา คำสั่ง หรือ
คำวินิจฉัยเสร็จเด็ดขาดแล้ว ในประเด็นเดียวกันกับข้อ ๕ (๑) หรือ (๖)

 (๔) กรณีที่การดำเนินการตามมาตรการหรือแนวทาง หรือข้อเสนอแนะของคณะกรรมการ
ตามข้อ ๕ (๑) หรือ (๓) หรือความเห็นของกรรมการตามข้อ ๕ (๖) จะไม่เป็นประโยชน์อีกต่อไป

 กรณีอื่นนอกจากวรรคหนึ่ง ให้เสนอคณะกรรมการเพื่อพิจารณาเป็นรายกรณี”

 ข้อ ๔ ให้เพิ่มความต่อไปนี้เป็นข้อ ๒๒/๑ ของระเบียบคณะกรรมการสิทธิมนุษยชนแห่งชาติ
ว่าด้วยการติดตามผลการดำเนินการด้านสิทธิมนุษยชน พ.ศ. ๒๕๖๔

“ข้อ ๒๒/๑ การติดตามผลการดำเนินการด้านสิทธิมนุษยชนตามข้อ ๕ (๒) (๔) (๕) (๗) (๘) (๙)
หรือ (๑๐) ในกรณีดังต่อไปนี้ ให้สำนักงานพิจารณายุติการติดตามและเสนอคณะกรรมการเพื่อทราบ
เว้นแต่คณะกรรมการจะมีมติเป็นอย่างอื่น

 (๑) กรณีหน่วยงานที่เกี่ยวข้องได้ดำเนินการตามข้อเสนอทั้งหมดหรือบางส่วนที่เป็นสาระสำคัญแล้ว

 (๒) กรณีหน่วยงานที่เกี่ยวข้องไม่อาจดำเนินการได้โดยมีเหตุผลอันสมควร

(๓) กรณีที่มีการฟ้องร้องเป็นคดีอยู่ในศาลหรือเรื่องที่ศาลมีคำพิพากษา คำสั่ง หรือคำวินิจฉัยเสร็จเด็ดขาดแล้ว ในประเด็นเดียวกัน

 (๔) กรณีที่การดำเนินการจะไม่เป็นประโยชน์อีกต่อไป

 กรณีอื่นนอกจากวรรคหนึ่ง ให้เสนอคณะกรรมการเพื่อพิจารณาเป็นรายกรณี”

ประกาศ ณ วันที่ ๕ เมษายน พ.ศ. ๒๕๖๕

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๙/ตอนที่ ๓๑ ก/หน้า ๑๔/๒๐ พฤษภาคม ๒๕๖๕ [↑](#footnote-ref-1)